Diari Oficial de la Generalitat Valenciana


Sumari del DOGV 376, del 14-05-1986 (1986/806231)

ORDRE de 15 d'abril de 1986, de la Conselleria d'Agricultura i Pesca, per la qual es regula la concessió de subvencions per a la promoció de la qualitat.
---------------------------------------------------------------------------------------------------------------------------------------------------------

### Dades del document

Número de DOGV
:   376

Data del DOGV
:   14-05-1986

Secció del DOGV
:   ALTRES DISPOSICIONS

Número del document
:   1986/806231


Data del document
:   15-04-1986

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Ordre de 15 d'abril de 1986, de la Conselleria d'Agricultura i Pesca, per la qual es regula la concessió de subvencions per a la promoció de la qualitat.  
La Llei 9/1984 de 29 de desembre per la qual s'aprova el Programa Econòmic Valencià planteja, com a una de les mesures per elevar les rendes dels agricultors i del sector agroalimentari en general, la dotació als productes agraris i alimentaris dels instruments que n'avalen la qualitat, sempre que tinguen el reconeixement de l'Administració Autonòmica i la ratificació de l'Administració Central. Aqueix reconeixement de la qualitat dels productes, ha de ser sentit pels diferents sectors implicats i són aquests els que han d'obtenir-ne el profit; qualificacions que han d'anar acompanyades dels mitjans que les convertesquen en comercialment operatives i econòmicament rendables. Per aconseguir aquestes finalitats els sectors hauran de dotar-se de l'organització necessària que garantesca el funcionament i la viabilitat d'aqueixes figures de promoció de la qualitat, i a la vegada hauran d'esforçar-se perquè aquesta qualitat siga coneguda pels possibles i potencials consumidors.   
La concreció d'aquests instruments i la publicitat d'aqueixes figures de promoció de la qualitat, senderes noves per les quals molts sectors hauran d'endinsar-s'hi, els suposarà uns costs addicionals per al procés de comercialització.   
En atenció d'aquests motius, i atés el que disposa el Decret 198/1985 de 23 de desembre, del Consell de la Generalitat Valenciana, pel qual es disposa l'aprovació de diverses actuacions conduents a la modernització del sector agrari, i vista la conveniència del fet que la Conselleria d'Agricultura i Pesca, coopere financerament en els termes d'aquesta Ordre; en ús de les facultats que tinc atribuïdes,   
ORDENE:   
Article primer. Ambit d'aplicació.   
Les subvencions regulades per aquesta Ordre seran d'aplicació a les promocions de la qualitat dels productes agraris i alimentaris que hagen de ser finançats amb els recursos que contempla la Conselleria d'Agricultura i Pesca en el programa 681.   
Article segon. Definició dels beneficiaris.   
Podran sol·licitar les subvencions previstes per aquesta Ordre les entitats següents:   
a) Els Organismes Rectors (Consells Reguladors) de les diferents figures de Denominació de Qualitat que hagen estat aprovades per la Conselleria d'Agricultura i Pesca.   
b) Les Agrupacions d'Empreses, -independentment de la forma jurídica d'aquestes-, organitzacions empresarials, agrupacions cooperatives, societats de promoció, etc, que comercialitzen productes agraris valencians de qualitat reconeguda i que tinguen projectes o iniciatives de promoció de la qualitat. Excepcionalment amb l'informe previ de l'Institut de Cooperativisme Agrari Valencià, podran subvencionar-se les promocions comercials de cooperatives agràries.   
c) Els organismes oficials de programació, control i/o coordinació de les manifestacions firals comercials.   
Article tercer. Classes d'activitats.   
Podrán ser objecte de subvenció les activitats següents:   
a) Posada en funcionament d'organismes nous rectors de Denominacions de Qualitat Alimentària.   
b) Millora de la infrastructura dels organismes rectors de les Denominacions de Qualitat.   
c) Inversions tendents a crear una imagte externa i col·lectiva del producte objecte de la denominació de Qualitat i de l'òrgan gestor d'aquesta.   
d) Campanyes de promoció, ja siguen campanyes publicitàries, manifestacions culturals, publicacions, etc, amb l'objectiu de donar a conéixer el producte i les característiques d'aquest.   
Article quart. Quantia de les subvencions.   
Les subvencions atorgades per aquesta Conselleria podran arribar fins el 50% del pressupost presentat pels possibles beneficiaris sense perjudici que de forma extraordinària es puga superar el percentatge esmentat.   
Article cinqué. Definició dels productes.   
Els peticionaris hauran de demostrar que el producte a promocionar és un producte de qualitat. La Conselleria podrà sol·licitar les anàlisis que considere necessàries, així com la realització dels tastaments preceptius. Aquesta exigència no caldrà en cas d'existir una Denominació de Qualitat.   
Article sise. Presentació de sol·licituds  
Un. Les entitats que vulguen sol·licitar les subvencions previstes en aquesta Ordre, hauran de presentar la petició escaient en la Direcció General de Política Agro-alimen tària, almenys dos dies abans de l'inici de les actuacions per a les quals se sol·licita la subvenció. La petició haurà d'anar acompanyada dels documents següents, per duplicat:   
a) Document que acredite la personalitat jurídica del sol·licitant i la representació d'aquest.   
b) Memòria o Projecte de la campanya o de l'activitat que es pretén de realitzar i per a la qual se sol·licita la subvenció.   
c) Objectius que es pretenen d'aconseguir.   
d) Avaluació dels avantatges econòmics i socials, si pertoca, per a l'entitat peticionària o per al sector sol·licitant, i repercussions possibles o potencials d'aquells sobre el sector industrial, sobre el sector agrari i en general sobre l'economia de la Comunitat Valenciana.   
e) Pla cronològic de les campanyes activitats i inversions a realitzar.   
f) Pressupost detallat de les despeses i pla de finançament d'aquestes   
g) Declaració formal d'altres ajudes per a aquesta finalitat que s'hagen obtingut i/o sol·licitat amb expressió, si pertoca, dels compromissos assumits pel peticionari   
h) Justificant del compliment de les obligacions fiscals i amb la Seguretat Social.   
Dos El termini per a la presentació de sol·licituds conclourà el 31 de octubre de 1986.   
Article seté. Concessió de les subvencions.   
Les subvencions seran concedides per aquesta Conselleria a proposta de la Direcció General de Política Agro-alimentària, amb càrrec als crèdits corresponents del Programa 681 del Pressupost vigent.   
DISPOSICIONS FINALS   
Primera   
S'autoritza la Direcció General de Política Agro-alimentaria perquè desplegue aquesta Ordre.   
Segona  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana.   
València, 15 d'abril de 1986.   
El Conseller d'Agricultura i Pesca,  
LLUIS FONT DE MORA I MONTESINOS